Danmarks største varehuskæde indenfor elektronik og hårde hvidevarer samler nu sit kundecenter i København

Elgiganten - der indgår i den store nordiske koncern Elkjøp Nordic - lukker samtidig sit kundecenter i Jönköping. 100 arbejdspladser bliver nedlagt i den svenske by, men de ansatte får tilbud om at følge med til København. Samlet kommer 300 medarbejdere til at sidde i København.

- København bliver nu hovedkvarteret for kundeservice i vores koncern, og det nye topmoderne kundecenter skal hjælpe vores kunder i både Danmark, Sverige og Norge, siger Jaan Ivar Semlitsch, administrerende direktør for Elkjøp Nordic.

På det nye store kundecenter i København vil kunderne blive mødt af en medarbejder med deres eget modersmål, når de ringer ind.

- På det nye store kundecenter i København vil både danske, norske og svenske medarbejdere besvare henvendelser fra kunderne i alle de skandinaviske lande, siger direktør for Elgiganten i Danmark, Peder Stedal.

Elgiganten henviser til den benhårde konkurrence på det prispressede elektronik og hvidevaremarked som årsag til sammensmeltningen af de to kundecentre.

Sammenlægningen af de tre skandinaviske kontorer giver i følge koncernen selv synergieffekter, der betyder, at kundeservicen kan være endnu mere tilgængelig for kunderne - uden at øge omkostningerne.

- Det nye fælles kundecenter i København betyder, at vi kan tilbyde kunderne mere end før – og stadig holde vores omkostninger i ro. Vores branche oplever benhård konkurrence og et prispres uden lige. Kun de aktører, der formår at drive forretningen effektivt og holde omkostningerne nede, overlever. Så enkelt, og så brutalt, er det faktisk, siger Peder Stedal.

Elgiganten blev etableret i Danmark i 1996 og har i dag 2000 medarbejdere fordelt på 40 varehuse samt en af landets største internetbutikker. Elgiganten oplever stor konkurrence fra Power, der i øjeblikket forsøger at rulle deres butikker ud i hele landet.

Elgiganten A/S omsatte i regnskabsåret 2015/16 for i alt 5,5 milliarder danske kroner. Elgiganten A/S indgår i Elkjøp Nordic-koncernen, der i regnskabsåret 2015/16 omsatte for 33,1 milliarder norske kroner.

Der er i Norden i alt 425 varehuse og ca. 10.000 medarbejdere. Alle nordiske varehuse forsynes fra det over 100.000 kvm store centrallager i Jönköping, Sverige. Elkjøp-koncernen ejes af britiske Dixons Carphone